REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/159-16

27. jul 2016. godine

B e o g r a d

Z A P I S N I K

TREĆE SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 25. JULA 2016. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Jasmina Obradović, Veroljub Matić, Tijana Davidovac, Žarko Bogatinović, Milija Miletić, Marko Gavrilović, Radovan Jančić, Velimir Stanojević, Olena Papuga, mr Marko Milenković, prof. dr Miladin Ševarlić, Nenad Božić, kao i Zoltan Pek (zamenik Arpada Fremonda), Ljubinko Rakonjac (zamenik Danijele Stojadinović) i Dušan Petrović (zamenik Gorana Ješića), zamenici članova Odbora.

Sednici nisu prisustvovali članovi Odbora: Arpad Fremond, Danijela Stojadinović, Miroslav Aleksić i Goran Ješić.

Sednici su prisustvovali i narodni poslanici Ognjen Pantović i Zvonimir Đokić.

Pored članova Odbora sednici su prisustvovali predstavnici Ministarstva poljoprivrede i zaštite životne sredine prof. dr Zoran Rajić, državni sekretar, Branislav Raketić, rukovodilac Grupe za kvalitet, Ljiljana Duduković, savetnik u Grupi za ratarstvo; Nenad Budimović, sekretar Udruženja za poljoprivredu, prehrambenu industriju, šumarstvo i vodoprivredu Privredne komore Srbije; predstavnici Nezavisne asocijacije poljoprivrednika Srbije, Jovica Jakšić, predsednik UO, Ivan Vučković, predsednik Skupšine, Stevan Vladisavljev, savetnik, kao i predstavnici sredstava javnog informisanja.

Jednoglasno je usvojen sledeći

D n e v n i r e d

1. Razmatranje trenutnog stanja ratarskih useva, problemi u otkupu i skladištenju i predstavljanje smernica za plaćanje pšenice na bazi kvaliteta koje je Ministarstvo poljoprivrede i životne sredine najavilo;
2. Razno.

Pre prelaska na razmatranje prve tačke dnevnog reda usvojeni su zapisnici prve i druge sednice Odbora, koje su održane 28. juna i 1. jula 2016. godine, u tekstu u kome su i predloženi. (13 za, 1 uzdržan)

Prva tačka dnevnog reda - **Razmatranje trenutnog stanja ratarskih useva, problemi u otkupu i skladištenju i predstavljanje smernica za plaćanje pšenice na bazi kvaliteta koje je Ministarstvo poljoprivrede i životne sredine najavilo;**

U uvodnim napomenama, prof. dr Zoran Rajić izvestio je Odbor o prognoziranoj proizvodnji ratarskih kultura, a čija žetva se očekuje u septembru. Prema podacima Republičkog zavoda za statistiku, na dan 30. juna, ukupno je zasejano preko milion hektara kukuruza, 202.408 hektara suncokreta, 185.756 hektara soje i 49.301 hektar šećerne repe. Povoljni klimatski uslovi omogućiće prinos od oko 6 miliona tona kukuruza, pola miliona tona suncokreta, 480.000 tona soje i 2,4 miliona tona šećerne repe. Po njegovim rečima, u registru javnih skladišta postoji licencirano samo jedno pravno lice, sa kapacitetom skladištenja od 11.000 tona, a kome licenca ističe krajem meseca, dok su u procesu licenciranja još dva pravna lica sa kapacitetima skladištenja od 4.500 tona i 11.000 tona. Prema Zakonu o podsticajima u poljoprivredi i ruralnom razvoju Ministarstvo će nastaviti sa regresiranjem troškova skladištenja u javnim skladištima u minimalnom iznosu od 40% troškova, a inspekcije su utvrdile da samo petina skladištara u Srbiji može robu da razvrstava po kvalitetu. Veliki problem za skladištenje i razvrstavanje robe po kvalitetu predstavlja i stanje silosa za čiji remont je potrebno, prema računici Tehnološkog fakulteta iz Novog Sada, oko 300.000 dolara po silosu, a uz povećanje izvoza ta investicija može da se vrati za nešto više od godinu dana. Takođe, državni sekretar upoznao je članove Odbora sa podatkom da je Ministarstvo završilo radnu verziju pravilnika o kvalitetu i drugim zahtevima za žito, mlinske i pekarske proizvode i testenine i predalo ga drugim ministarstvima na mišljenje.

Prof. dr Zoran Rajić takođe je izneo podatke o kreditiranju i plasmanu koje je sprovelo Ministarstvo za prethodna tri meseca, u iznosu od preko 3 milijarde dinara i 2.294 zahteva koje su podneli poljoprivrednici, što je porast u iznosu od 17% u odnosu na prošlu godinu. Navedeno je da je promenjena struktura plasmana, kao i regionalna zastupljenost zahteva, tako da oko 1.000 zahteva dolazi od poljoprivrednika iz centralne Srbije.

Nenad Budimović, sekretar udruženja PKS govorio je o prinosima ratarskih kultura i o kvalitetu pšenice, koji je ove godine veoma dobar. Po njegovim rečima, za domaću potrošnju potrebno je 1,3 miliona tona pšenice za pekarsku industriju, 200.000 tona za hranu za životinje, 200.000 tona rezerve, tako da će za izvoz ostati slobodno 1,4 miliona tona pšenice. Spoljnotrgovinska razmena poljoprivredno prehrambenih proizvoda u prvih pet meseci ove godine iznosi 659.500 miliona dolara, i beleži suficit i povećanje od 23,7% u odnosu na prethodnu godinu.

U diskusiji su učestvovali narodni poslanici: Marijan Rističević, Milija Miletić, prof. dr Miladin Ševarlić, Ljubinko Rakonjac, Dušan Petrović, Ognjen Pantović i mr Marko Milenković.

Nakon rasprave o tački dnevnog reda, Odbor je većinom glasova (10 za, 1 uzdržan, 3 nije glasalo) doneo sledeći

Z a k lj u č a k

Odbor preporučuje da se oživi sistem javnih skladišta, omogući finansijski rad Kompenzacionog fonda ( to ne funkcioniše jedno bez drugog), uredi izdavanje robnih zapisa i isplata šteta. Da se u skladu sa finansijskim mogućnostima odvoje sredstva za interventni otkup u korist Republičke direkcije za robne rezerve. Da se i dalje podržava i subvencioniše skladišnina i izgradnja skladišta, posebno u porodičnim poljoprivrednim gazdinstvima i zadrugama.

Od nadležnih državnih organa se zahteva da prate tržište poljoprivrednih proizvoda i intervenišu u skladu sa zakonom u cilju razbijanja mogućih monopola od strane prerađivača, trgovaca, otkupljivača, izvoznika. Da se novac namenjen, a neutrošen na stavkama Ministarstva poljoprivrede i zaštite životne sredine, iskoristi za otkup kukuruza u predstojećoj žetvi i berbi.

Predlog Dušana Petrovića da se i dalje podržava i subvencioniše skadišnina i izgradnja skadišta, ali ne i posebno u porodičnim poljoprivrednim gazdinstvima i zadrugama, nije prihvaćen. ( 1 uzdržan, 13 nije glasalo)

Druga tačka dnevnog reda – **Razno**

Pod ovom tačkom nije bilo prijavljenih za raspravu.

Pošto drugih pitanja i predloga nije bilo, sednica je zaključena u 13,15 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević